Ole Glahn (RV), 2006-04-20:
Vi har oplevet i dag, at det kommunale selvstyre er blevet lovprist af stort set alle, og det vil jeg også gerne være med til.
Men jeg vil også meget gerne understrege, at det faktisk ikke forhindrer, at der fra regeringens og Folketingets side gennem en længere periode kan foregå en systematisk og vedvarende proces, som begrænser det kommunale selvstyre mere og mere.
Hvis man er i tvivl om, hvorvidt denne opfattelse kun er noget, der er opstået et eller andet besynderligt sted, kan man tale med kommunalpolitikere.
Godt nok har vi tillid til, at kommunerne kan løse opgaverne, men vi vil nu gerne selv sætte fingeren på de punkter, hvor vi synes, det er vigtigt, at opgaverne løses på bestemte måder.
Vi synes også, det er meget vigtigt at indpasse forskellige kontrolforanstaltninger, så vi sikrer, at borgerne, kommunalbestyrelsen, ministrene og Folketinget kan få viden om, hvordan løsningen af de opgaver, som kommunerne skal løse, er foregået, og det betyder faktisk, at vi gradvis skaber en situation, hvor vi overtager en del af ansvaret for, hvordan kommunerne skal løse deres opgaver.
Jeg skal understrege, at vi fra Det Radikale Venstres side har deltaget i den proces, så vi er også medskyldige.
I nogle tilfælde har vi gjort det med god samvittighed, fordi vi sammen med andre partier har ønsket at sikre de retssikkerhedsmæssige aspekter for borgerne, men i andre tilfælde har vi måske ladet os gribe af situationen og har været med til at beslutte nogen detailregulering på forskellige områder.
Jeg står egentlig ikke her og siger, at ansvaret entydigt kan placeres hos regeringen og flertallet, for vi har også et medansvar, også fra den tid, hvor vi sad i SR-regeringen.
Men det betyder ikke, at problemet ikke er så væsentligt, at vi ikke skal forholde os til det, og det vil jeg gerne udbygge lidt.
Grunden til, at problemet er væsentligt, er jo for det første, at i det øjeblik, vi udstikker nogle detaljerede regler, som skal følges, får vi ikke medejerskab fra kommunalbestyrelsens side.
Kommunen er arbejdsgiver for det personale, som har kompetence til at løse opgaverne på velfærdsområdet, hvis det er det, det handler om.
Det gør de godt, og på myndighedsområdet er der også kompetente medarbejdere.
Men de kan ikke løse opgaverne med tilstrækkeligt engagement og tilstrækkeligt indhold, hvis det er centralt fastsatte regler, de skal følge, og det gør, at den måde, de løser opgaverne på, kommer til at gå mere i retning af at gøre det rigtigt frem for at gøre det rigtige.
Når centrale velfærdsopgaver skal løses, er det medarbejderne, der skal sørge for, at borgerne bliver tilfredse, både når det gælder børnepasning, når det gælder undervisning, og når det gælder ældreomsorg osv.
Derfor er det vigtigt, at vi fra Folketingets side tager en diskussion om at lade nogle andre undersøge forholdene, og det er også derfor, vi er med i forslaget til vedtagelse om at nedsætte en kommission, så det kan blive drøftet, hvordan samarbejdet mellem de nye store kommuner kan forbedres, hvordan opgaverne kan blive løst på en mere kompetent måde, og hvordan der kan gives rum til udvikling.
Det betyder, at vi skal se på den eksisterende lovgivning, og at vi i den fremtidige lovgivning skal indbygge nogle mekanismer, som i så høj grad som overhovedet muligt sikrer, at der er råderum, så vi undgår den detailstyring, som skaber frustrationer og dårligere resultater.
Det er jo tankevækkende, at når vi ser på de store erhvervsvirksomheders måde at løse opgaverne på, lægger de stor vægt på en høj grad af selvbestemmelse og en høj grad af mulighed for selv at styre udviklingen.
Derfor håber jeg, at vi efter debatten i dag – det har jeg også hørt fra de partier, der har været på talerstolen indtil nu, måske lidt med undtagelse af Dansk Folkeparti – er indstillet på at tage spørgsmålet alvorligt og arbejde aktivt på at skabe nogle muligheder for, at det kommunale selvstyre også reelt kan få lov til at udfolde sig.